***A Beautiful Noise*** er et musikkalbum fra 2009 utgitt av bandet I Love Wynona fra Trondheim. Det var bandets debutalbum.

Forhistorie
-----------

I 2001 hadde Frode Sander Øien sluttet i popgruppa Sanderfinger, og begynt å skrive låter til et helt nytt prosjekt. Fire år senere traff han Vigdis Sjelmo, som var trommeslager i Dog & Sky og tidligere hadde vært trommeslager i -phy. Øien og Sjelmo ble enige om å starte et felles bandprosjekt, basert på materialet Øien hadde skrevet. De fikk etter hvert med seg gitaristen Truls Lorentzen, som var Sjelmos bandkamerat fra Dog & Sky, og bassist Ellen Ersfjord, som hadde spilt med Sjelmo i -phy. Deretter begynte det nye bandet å teste ut ideer hos Håkon Gebhardt i hans Das Boot Studio på Dora.

Bandet fikk mye positiv respons på musikken de laget, men debutplata var først klar for utgivelse etter nye fire år.

Plateslippet
------------

### Tekniske data

Utgivelsen ble spilt inn dels hos Håkon Gebhardt i Das Boot i Trondheim, og dels hos Lars Lien i Larsville i Tydal. Plata ble mikset av bandet og Håkon Gebhardt, mens Lars Lien var ansvarlig for mastering. Lars Lien spilte også bassgitar på spor 2 og 6, og var pianist på alle sporene på plata. Snah fra Motorpsycho bidro med ambience samples. Bandet produserte albumet selv, og alle tekstene var skrevet av Frode Sander Øien.

Etter utallige runder med innspilling, miksing og mastring i Das Boot og i Lars Liens studio Larsville i Tydal, kunne man til slutt endelig sette datoen 11. mai for slippet av plata, som fikk navnet "A Beautiful Noise". Storås Artist Promo Team ble engasjert for å promotere plata, og alt så lovende ut.

### Plateselskap

Albumet er gitt ut på MBN, den norske delen av det dansk/norske plateselskapet MBO, med distribusjon på NFD (Nordisk Film Distribusjon). Plata ble gitt ut i juni 2009, og ble i utgangspunktet bare lagt ut for salg på nett, fordi alle MBOs produkter på utgivelsestidspunktet var boikottet av de største, norske platebutikkene.

### Feiltrykk

Første hinder utgivelsen møtte var imidlertid at cd-ene som kom tilbake fra trykkeriet i Danmark, manglet spor nummer 5; «Black And White Turn Colours». Dette førte til at utgivelsen måtte utsettes fram til nye cd-er med korrekt innhold var trykt opp, og de feilproduserte CD--ene ble sendt ut som samlerutgaver til interesserte.[]

### Boikott

De nye opptrykkene var rett rundt hjørnet, da nyheten kom 25. mai om at Platekompaniet og Playcom Musikkverket hadde bestemt seg for å boikotte alle produkter fra MBO, som en følge av at MBOs distributør NFD (Nordisk Film Distribusjon) hadde inngått en eksklusiv distribusjonsavtale med Reitangruppen om trønderbandet D.D.E.s nye plate. Dette medførte at kun butikker tilknyttet Reitangruppen, eksempelvis butikker i kjedene REMA 1000, Narvesen og 7-Eleven, ville få muligheten til å selge plata.

For alle MBOs øvrige artister var det usikkerhet om hva som ville skje med kommende utgivelser uten platebutikker å selge i. MBN valgte imidlertid å satse videre på kommende utgivelser som planlagt – dermed ble *A Beautiful Noise* lansert i Apple Music Store (iTunes) torsdag 4. juni.

Besetning
---------

* Frode Sander Øien – vokal, akustisk/elektrisk gitar, strykere, samples
* Vigdis Sjelmo – trommer, perkusjon, glockenspiel
* Truls Lorentzen – elektrisk/akustisk gitar, fløyter
* Ellen Ersfjord – bass, backingvokal og vokal på «Universal»
	+ Lars Lien – bass på «Unbeautiful» og «Mercy For The Ghost», og alle pianopålegg
	+ Snah – live ambience samples

Sporliste
---------

Alle låtene ble arrangert av bandet i fellesskap.

1. «Devil in Me» (Øien) 7:07
2. «Unbeautiful» (Øien) 7:31
3. «Universal» (Øien/Sjelmo/Lorentzen/Ersfjord) 13:03
4. «Gutterball» (Øien) 8:56
5. «Black and White Turn Colours» (Øien/Sjelmo/Lorentzen) 12:03
6. «Mercy for the Ghost» (Øien) 6:48

Referanser
----------

1. ↑  Linn Carin Dirdal (14. juli 2009). «anmeldelse: I Love Wynona - A Beautiful Noise (2009)». *www.groove.no*. Besøkt 25. januar 2019.
2. ↑  «Avvikerne». *NATT&DAG*. 28. januar 2012. Besøkt 25. januar 2019.
3. ↑  «ETERNAL TERROR - TRONDHEIM CALLING med nytt artistslipp». *www.eternal-terror.com*. 9. desember 2011. Arkivert fra originalen 25. januar 2019. Besøkt 25. januar 2019. «Historien om I Love Wynona startet i 2003 da musiker og forfatter Frode Sander Øien la ned sitt kritikerroste band Sanderfinger, og gikk i skjul for å lage ny musikk. Etter seks års arbeid i studio kom albumet A Beautiful Noise i 2009. Lei av presseoppmerksomhet nektet Øien plateselskapet å promotere plata, og den ble sluppet i stillhet i Skandinavia, Japan, Tyskland, Finland og på Island. Utgivelsen mottok likevel strålende kritikker fra den alternative musikkpressen, og ble kalt en av de mest interessante lytteopplevelser dette tiåret, med et unikt melodisk landskap, og en helt egen sound som spenner fra de svevende høyder til det aggressivt støyende. Bandet har nå vært i studio i to nye år og har nytt album på gang til våren 2012.»
4. 1 2  Enlid, Vegard (25. mai 2009). «Boikott etter D.D.E.-stunt». *adressa.no*. Arkivert fra originalen 25. januar 2019. Besøkt 25. januar 2019. «De to store platebutikkjedene, som har 69 butikker spredt over hele landet, varsler boikott av varer fra MBO. Boikotten vil vare ut 2009, med mindre MBO og distributøren Nordisk Film Distribusjon (NFD) endrer den kontroversielle avtalen der den kommende D.D.E.-plata kun vil bli distribuert gjennom Reitangruppens utsalgssteder (Rema 1000, 7-Eleven og Narvesen).»
5. ↑  «- Trist at uskyldige rammes». *Stavanger Aftenblad*. 27. mai 2009. Besøkt 25. januar 2019. «Som en følge av at plateselskapet MBO (som har norsk hovedsete i Trondheim), og Nordisk Film Distribusjon har valgt å selge det kommende albumet fra D.D.E. kun i Reitangruppens utsalg, har Platekompaniet, Playcom Musikkverket og Norske Rack Grossister besluttet å boikotte alle utgivelser fra MBO ut 2009. Selskapet gir ut artister som The Blacksheeps, Sie Gubba, Terje Tysland, The South, Susanne Sundfør, The Cute Crash Combo, Samvirkelaget, Celine, Malin, Hærmætti Tysland Band, I Love Wynona og Ulf Risnes/Øyvind Holm, samt platene fra MGP og MGP jr.»